ଭୁବନେଶ୍ୱର, ଫେବ୍ରୁଆରୀ ୭(ଲୋକାଲ ୱାୟାର): ରାଜ୍ୟ ପର୍ଯ୍ୟଟନ ଓଡ଼ିଶା ଡ୍ୟାନ୍ସ ଏକାଡେମୀ ଓ ଆର୍ଟ ଭିଜନର ମିଳିତ ଉଦ୍ୟମରେ ଆୟୋଜିତ ୧୭ତମ ଧଉଳି କଳିଙ୍ଗ ମହୋତ୍ସବର ରବିବାର ଥିଲା ଦ୍ୱିତୀୟ ସଂଧ୍ୟା ।
ଐତିହାସିକ ଧଉଳି ପାହାଡ଼ର ପାଦଦେଶ ଓଡ଼ିଶୀ, ଭରତନାଟ୍ୟମ୍ ଓ ଛଉ ନୃତ୍ୟ ସଙ୍ଗୀତରେ ଆଜି ଚଳଚଞ୍ଚଳ । ଶହ ଶହ ଦର୍ଶକ ଉପସ୍ଥିତ ରହି ଶୀତ ସଂଧ୍ୟାରେ ଏହାକୁ ଉପଭୋଗ କରୁଥିଲେ ।
ସେମାନଙ୍କର ପ୍ରସ୍ତୁତିରେ ଥିଲ ରାଗ କଳାବତୀ ଓ ତାଳ ତ୍ରିପଟାରେ ନିବଦ୍ଧ ପଲ୍ଲବୀ ପରେ ପରେ କବି କାଳିଦାସଙ୍କ ରଚନାରୁ ଉଦ୍ଧୃତ ମେଘଦୁତମ୍ ଯାହାର ନୃତ୍ୟ ସଂରଚନା କରିଥିଲେ ଗୁରୁ ଇଲିୟାନା ସିତାରିଷ୍ଟି ।
ସଂଧ୍ୟାର ଦ୍ୱିତୀୟ କାର୍ଯ୍ୟକ୍ରମରେ ଭାରତନାଟ୍ୟମ୍ ନୃତ୍ୟ ପରିବେଷଣ କରିଥିଲେ ଚେନ୍ନାଇରୁ ଆସିଥିବା ଗୁରୁ ଅନିଥା ଗୁହା ଓ ସାଥୀ ।
ପରବର୍ତ୍ତୀ ପ୍ରସ୍ତୁତିରେ ଥିଲା ସୁରଦାସଙ୍କ ରଚନାରେ ଗୋପୀ ଗୋପାଳ ବଲ୍ଲ ପରେ ପରେ ସେହି ସୁରଦାସଙ୍କ ରଚନାରୁ ଉଦ୍ଧୃତ ନଟ୍ଟରୁ ଶୁଭରାଗମ୍- ପର୍ଶୁରାମ ।
ଶିବଙ୍କର ପାଞ୍ଚ ରୂପକୁ ନେଇ ପଞ୍ଚ ଶିବନ୍ ପରେ ପରେ ରାଗ ଦରବାରି ଉପରେ ତରାନା ଏବଂ ରାଗ ଜୌନପୁରୀ ଉପରେ ଭୀମ ମାରୁତି ଅଭଙ୍ଗ ପରିବେଶିତ ହୋଇଥିଲା । ସମସ୍ତ ନୃତ୍ୟ ସଂଚାଳନ କରିଥିଲେ ନିଜେ ଗୁରୁ ଅନିଥା ଗୁହା ।
କାର୍ଯ୍ୟକ୍ରମ ଶେଷରେ ପୁରୁଲିଆ ଛଉ ନୃତ୍ୟ ପରିବେଷଣ କରିଥିଲେ କାଳିପଦ ଛଉ ନୃତ୍ୟ ସମିତି ଅନୁଷ୍ଠାନର କଳାକାରମାନେ । ସେମାନଙ୍କର ପ୍ରସ୍ତୁତିରେ ଥିଲା ମହିଶାଷୁର ବଦ୍ଧ ।
ମହାଭାରତ ଓ ରାମାୟଣର ବିଭିନ୍ନ ଅଧ୍ୟାୟରୁ ଉଦ୍ଧୃତ ବିଷୟବସ୍ତୁକୁ ନେଇ ପୁରଲିଆ ଛଉ ନୃତ୍ୟ ପରିବେଷଣ ବେଶ୍ ଚମତ୍କାର ଓ ଚିତ୍ତାକର୍ଷକ ହୋଇଥିଲା ।
ଦ୍ୱିତୀୟ ସନ୍ଧ୍ୟାରେ ଅତିଥି ଭାବରେ ଯୋଗଦେଇଥିଲେ ବିଜ୍ଞାନ ଓ ବୈଷୟିକ ବିଭାଗ ମନ୍ତ୍ରୀ ଅଶୋକ ଚନ୍ଦ୍ର ପଣ୍ଡା, ପର୍ଯ୍ୟଟନ ବିଭାଗର ପ୍ରମୁଖ ଶାସନ ସଚିବ ବିଶାଲ କୁମାର ଦେବ, ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମର ଅଧକ୍ଷା ଶ୍ରୀମୟୀ ମିଶ୍ର ଏବଂ ଓଡ଼ିଶା ଡ଼୍ୟାନ୍ସ ଏକାଡ଼େମୀର ସଚିବ ଗୁରୁ ଅରୁଣା ମହାନ୍ତି ।
